Pezullimi i ndihmës amerikane për Pakistanin mund të tendosë edhe më tej marrëdhëniet
Shumica e furnizimeve për trupat amerikane dhe ato të Natos në Afganistan shkojnë përmes Pakistanit
Mosmarrëveshjet mes qeverive miqësore zakonisht ndodhin privatisht dhe minimizohen në sytë e publikut. Kështu që vendimi i administratës së presidentit Obama për të pezulluar gati 800 milionë dollarë ndihma ushtarake është një shfaqje e pazakontë e pakënaqësisë diplomatike të Uashingtonit me Islamabadin. Ish zyrtari i Departamentit të Shtetit Daniel Markey, tani ekspert në Këshillin për Marrëdhënie me Jashtë thotë se kjo lëvizje pasqyron një trajektore të tatëpjetë në marrëdhëniet SHBA-Pakistan. Ndihma amerikane ndaj Pakistanit vitin e kaluar arriti në gati 4 presje 5 miliardë dollarë, gjysma e së cilës shkoi për ushtrinë. Daniel Markey thotë se administrata ndoshta veproi në pritje të ndonjë lëvizjeje nga Kongresi, ku janë shtuar zërat për shkurtimin e ndihmës ndaj Pakistanit. " Por profesor Larry Goodson në Kolegjin Lufta Ushtarake Amerikane thotë se është thikë me dy presa të vonosh ndihmat ndaj Islamabadit meqë shumica e furnizimeve për trupat amerikane dhe ato të Natos në Afganistan shkojnë përmes Pakistanit. Shtetet e Bashkuara janë ankuar se Pakistani nuk ka bërë sa duhet për të ç’rrënjosur vendstrehimet e militantëve përgjatë kufirit afgan dhe ka kërkuar më shumë bashkëpunim nga ushtria pakistaneze dhe shërbimet e saj të zbulimit. Por zyrtarët amerikanë privatisht kanë shprehur shqetësim rreth shkëmbimit së informacioneve të zbulimit me Pakistanin duke patur frikë se ato do të kalonin tek militantët. Qeveria e Pakistanit dhe veçanërisht ushtria e tij e fuqishme u turpërua dhe u zemërua që nuk u informua paraprakisht për sulmin në kompleksin Abbottabad ku u gjet dhe u vra Osama bin Ladeni. Pakistani ishte një aleat i Shteteve të Bashkuara në organizimin dhe furnizimin e rezistencës anti-sovjetike në Afganistan në vitet 1980, por u sanksionua më vonë lidhur me programin e saj bërthamor pas tërheqjes së forcave sovjetike. Larry Goodman thotë se kjo la një ndjenjë të keqe ndaj Shteteve të Bashkuara në Pakistan. Zoti Goodson thotë se ndjenja e krijuar tani në Pakistan nga pezullimi i ndihmës ushtarake amerikane mund të ketë pasoja më vonë për Shtetet e Bashkuara ndërsa fillojnë përpjekjet për një zgjidhje politike në Afganistanin fqinj ku Pakistani pritet të synojë që të luajë një farë roli.